Et borgerforslag om at gøre det gratis at passere Storebæltsbroen blev i sidste uge førstebehandlet i Folketinget. Der var kun et parti, der støttede op om forslaget, som dermed ikke ser ud til at blive til virkelighed. - Det er dødsdømt fra start og kommer ikke til at ske. Jeg synes, det er fint med borgerforslag, men det er lidt omsonst, når man godt ved, hvad slutresultatet bliver, siger Mikael Espensen, der er kreativ direktør i reklamebureauet Weltklasse. Han er en del af panelet i ugens udgave af magasinet DigiTALT, hvor også Ditte Maria Kollerup, som er direktør i byggefirmaet KFS Boligbyg, og den mangeårige leder af Nibe Festival, Peter Møller Madsen, giver deres mening til kende. Forslaget om at gøre Storebæltsbroen gratis at passere er stillet af thyboen Bent Thodsen. Han bruger ikke selv broen særligt ofte, men han synes, at det er urimeligt, at mange broer er gratis, mens det er ret dyrt at rejse mellem Sjælland og Fyn. Tvivler på, at broafgiften bliver afskaffet Peter Møller Madsen er enig i, at det kunne være en god idé i hvert fald at sætte prisen for at passere Storebælt ned. - Man kunne godt give os skatteydere og brugere af Storebæltsbroen en fornemmelse af, at det går den rigtige vej. Prisen er enkelte gange blevet sat ned, men den er også blevet sat op på andre tidspunkter, siger Peter Møller Madsen. Anlægsudgifterne til Storebæltsbroen ser ud til at være betalt i 2032. Ditte Maria Kollerup mener principielt, at broen herefter bør være gratis at passere. Men hun tvivler på, at broafgiften bliver afskaffet. - Det er en skat som alle mulig andre skatter, og så længe, vi betaler, så tænker politikerne, at det er rart at få de penge ind. Derfor synes jeg, det er mere interessant at tale om, hvad vi bruger pengene på, siger Ditte Maria Kollerup. Ud over borgerslaget om at fjerne broafgiften debatterer DigiTALT-panelet blandt andet den nye CO2-afgift, regeringen vil pålægge virksomheder, og så ser de nærmere på en historie om en klit, der er skrællet af, og en kæmpe autocamper, der har besøgt Løkken. Se ugens udgave af DigiTALT i playeren over artiklen.
Et borgerforslag om at gøre det gratis at passere Storebæltsbroen møder ikke opbakning i Folketinget, og det overrasket ikke panelet i magasinet DigiTALT.